墨梅
作者：呂本中
朝代：宋

paragraphs: 嶺南十月春漸回，妍暖先到前村梅。
問君何處得此妙，一枝冷艷隨霜開。
長江凜凜欲奔岸，乃見好事移牆隈。
初疑滲漉入瘴霧，更欲寂寞埋烟煤。
微風不動暗香遠，淡月入户空徘徊。
坐看粉黛化腐惡，豈但桃李成輿臺。
我行萬里厭窮獨，疾病未已心先灰。
對此不覺三歎息，恐是轉側同南來。
異鄉久處少意緒，破壁相對無根荄。
古來寒士每如此，一世埋没隨蒿萊。
遁光藏德老不燿，肯與世俗相追陪。
輪囷離奇多見用，犧尊青黄未爲災。
含毫吮墨去顔色，况自不必須穿栽。
歲窮路遠莫惆悵，此去保無蜂蝶猜。